'Hrvatski policajci upadaju na teritorij BiH, to je nedopustivo'

Umjesto što traže ispriku zbog laži u koje su se zapleli njihovi dužnosnici neka narede povlačenje naoružanih policajaca s pograničnih predjela u Bosanskoj Krajini, kaže Komšić

<p>Predsjedatelj Predsjedništva Bosne i Hercegovine <strong>Željko Komšić</strong> u četvrtak je dodatno zaoštrio verbalni rat kojega vodi s hrvatskim dužnosnicima poručivši kako "petljaju i lažu" i ponovivši pri tom optužbe da hrvatski policajci nezakonito upadaju na teritorij BiH. </p><p>Komentirajući izjavu predsjednika hrvatske vlade <strong>Andreja Plenkovića</strong> koji je ranije tijekom dana kazao kako žali zbog "pretjeranih reagiranja" s bosanskohercegovačke strane i poruka upućenih predsjednici Kolindi Grabar Kitarović, Komšić je u izjavi za portal Klix poručio kako ga takve izjave ne zanimaju te kako od hrvatskih vlasti traži da prije svega osiguraju povlačenje svojih policajaca s teritorija BiH koji tamo navodno ulaze kako bi prisilno vraćali ilegalne migrante.</p><p>"Radi se o nedopustivom narušavanju teritorijalnog integriteta i suvereniteta države Bosne i Hercegovine. Umjesto što traže ispriku zbog laži u koje su se zapleli njihovi dužnosnici neka narede povlačenje naoružanih policajaca s pograničnih predjela u Bosanskoj Krajini", Komšićeva je poruka.</p><p>Predsjedatelj Predsjedništva BiH je ocijenio kako su problemi nastali zbog različitih interpretacija pisanja izraelskog "Jerusalem Posta" o ocjenama hrvatske predsjednice o stanju u BiH zapravo isprovocirani postupcima koji traju duže vrijeme i miješanjem hrvatskih dužnosnika u unutarnja pitanja BiH.</p><p>"'Tenzije su samo reakcije na nastupe visokih hrvatskih dužnosnika i zbog njihovog upletanja u unutarnja pitanja BiH. Pozivamo da odmah na najvišoj razini pristupimo rješavanju svih otvorenih pitanja između dvije susjedne i prijateljske zemlje", izjavio je Komšić.</p><p> </p>